डॉ. इलियास अपनी बड्डले दी त्री टैलीविडियो मीटिंग करियै बेह्‌ले होए हे। बेह्‌ले होना बैसे गल्त लफ्ज ऐ। एह् मीटिंग कोई चौह्‌ट (64) मिंट चली ही। मीटिंग च कन्फेडरेशन दे सैक्टर दो चा, हालैंड डैनमार्क ते फ्रांस दे विशेषज्ञ नुमाईंदे ते सैक्टर पंज चा तनज़ानिया ते नाईजीरीआ दे नुमाईदें हिस्सा लेआ। किश थक्की गेदे डॉ. इलियास ने अपने खीसे च पेदे कम्पयूटर गी कड्ढियै चैक कीता-हली सत्त मीटिगां होर हियां। इस त्री मीटिंग च लैते गेदे फैसलें करी, उ’नेंगी नाईजीरीआ दे कैंसर इन्स्टीच्यूट दा दौरा करना पौना ऐ, इक लम्मी-चौड़ी रिपोर्ट त्यार करनी पौनी ऐ-ते फ्ही इक मीटिंग? पैह्‌लै मीटिंग-फ्ही मीटिंग चा कम्म, फ्ही कम्म ते फ्ही मीटिंग-इक कदें नेई संभने आह्‌ला सिलसिला। डॉ. इलियास दे मत्थे उप्पर परेशानी दी त्यूढ़ी आई गेई। अज्ज स’ञा दी फलाईट च उ’नें अरजनटाईना बी जाना ऐ।